**BESZÁMOLÓ**

**EFOP-3.3.5-19-2020-00041** számú pályázatban megvalósuló program

|  |  |
| --- | --- |
| **Intézmény** | Atkári Petőfi Sándor Általános Iskola |
| **Program típusa** | bentlakásos |
| **Tematika** | Művészeti nevelés |
| **Heti terv elnevezése** | **AZ ÓKORI MŰVÉSZET CSODÁI** |
| **Időszaka** | 2021. június-28.-július 03. |
| **Helyszíne** | Szalajka fogadó, Szilvásvárad, Egri út 2. |
| **Tanulók száma** | 12 fő |
| **Vezetőpedagógus neve** | Pádár Miklósné |
| **Egyéb kísérők neve, szerepköre (segítőpedagógus, közösségi szolgálatos, önkéntes)** | Hatala Éva segítőpedagógus |

**Szöveges beszámoló a megvalósult programról:**

Egy 5-dikes osztály 12 tanulójával vágtunk neki a szilvásváradi tematikus hetünknek. Nagyon hiányzott a közösségünknek az elmúlt tanévben az a sok közös program, amely a koronavírus elleni intézkedések miatt elmaradtak. Mintha kicsit elszoktunk volna egymástól, főként az online oktatás utáni jelenléti oktatás során éreztem ezt. Ennek rovására írom azt, hogy a 19 főből mindössze csak 12 gyerek élt ezzel a nagyszerű lehetőséggel, amelyet ez a tematikus hét nyújthatott nekünk.

A megérkezés napján a programban tervezettek szerint megalkottuk a szabályainkat, megismertük a táborhelyet, majd délután az egyiptomi szimbólumokkal foglalkoztunk. Ezt testfestéssel vittük fel egymás bőrére. Kedvelt szimbólum volt az Udzsat-szem, Ankh-kerszt és Ureusz-kígyó. De akadt olyan gyerek is, aki az Ízisz-csomót rajzoltatta a bőrére. A két program között voltunk a kalandparkban, ahol a junior-pályán vettek részt, majd lézerharcot vívtak a gyerekek és trambulinoztak. Este a Trója című filmből néztünk részleteket.

Kedden délelőtt egy túrát terveztünk a Bükkbe Hatala Éva kolléganőm vetetésével. Délután élőszobor-csoportokat alkottak csoportban a gyerekek, így került sor a Lakoon-szoborcsoport és egy másik görög szobor valamint egy fáraó szobrának megalkotására. Ezt követően elkezdtük a görög amforánk elkészítését. Ezt papírmaséból készítettünk. Sajnos a lufik az éjszaka folyamán leengedtek, így kissé elcsúsztak, deformálódtak az amfóráink. Este görög táncházat tartottunk.

Szerdán délelőtt Egerbe utaztunk, a várba látogattunk el. Eredetileg egy régészethez kapcsolódó múzeumpedagógia foglalkozást terveztem, ami illeszkedett volna a tematikánkhoz. Sajnos azonban, a múzeumpedagógusok nyári időszakban táborokat vezetnek, ezért nem érnek rá, így kaptunk egy kincses térképet, és az azon jelölt dolgokat kellett megkeresniük a gyerekeknek. Délután volt a szellemi és a valós olimpia. Előtte megbeszéltük a csapatbeosztást, a csapatneveket, és még zászlót is készítettünk magunknak. Az ókori kvíznél legjobban a Tik-tak bumm bombás játékot élvezték, amikor is a két csapat tagjai körbe ültek, majd körbe adták a tik-tak bumm bombát, miközben az aki megkapta kérdésekre adhatott választ, minél gyorsabban, hogy ne nála robbanjon a bomba. Minden kérdés pontot ért, és akinél robbant a bomba, az kiesett. Ezt a játékot nagyon élvezték, el is határoztam, hogy történelem szakkörön is fogom játszani.

Vittünk magunkkal egy-egy gipszkarton darabot, csütörtökön az ókori falfirkát ezekre a gipszkartonokra készítettük. A téma egyiptomi és görög istenek, mítoszok voltak, ennek alapján készültek a munkák. Este egyiptomi mehen társasjátékot készítettünk. Késő este bátorságpróbán vettünk részt. Csodálatos látvány volt a sötét erdőben rajzó szentjánosbogarak csillogó látványa.

Pénteken az ókori mítoszokat dolgoztuk fel, színházi előadást készítettek belőle a gyerekek. Délelőtt megírták a forgatókönyvet, majd előadták ezeket. Bár a terv szerint délelőtt mentünk volna a Szalajka-völgybe és az ősember-barlangba, az időjárás felülírta a terveinket. Mivel egész délelőtt esett az eső, így pont alkalmunk volt ezt a programelemet a délelőtti órákban és kora délután véghezvinni. Délután kirándultunk a Szalajka-völgybe és az ősemberbarlanghoz.

Este játékokkal zártuk a tábort. A sok játék mellett Hatala Éva kolléganőm tanított a gyerekeknek két új játékot, amit a gyerekek nagyon élveztek, és maguk is sokat játszottak.

Nagyon élveztük – mind a gyerekek, mind pedig mi, pedagógusok – ezt a hat együttöltött napot. Nagyon erős közösségformáló ereje volt, fűszerezve új történelmi ismeretek szerzésével, és számot adhattunk kreativitásunkról, szép érzékünkről is. Este a táborzáráskor többeknél eltört a mécses, mikor az elmúlt hét eseményei közül szemezgettünk. Biztos vagyok benne, hogy életre szóló élményekkel gazdagodtunk mindannyian.

………………………………………………….

Vezetőpedagógus aláírása











